‘Jeugdiges’ stig glo brand wat treinwaens verwoesDie brandende treinwaens. (Foto: Verskaf) ŉ Groep jeugdiges wat by Transnet se instandhoudingstasie in die Bloemfonteinse middestad gewaar is, is glo verantwoordelik vir die brandstigtingvoorval waartydens 24 treinwaens verwoes is. Die polisie het vroeër gesê ŉ werknemer van die Passasierspooragentskap (Prasa) het omstreeks 14:30 Saterdag rook uit ’n klomp treinwaens sien borrel wat langs die treinspoor gestaan het. Die Shosholoza Meyl-treinwaens was nie in gebruik nie, maar wel geoormerk vir opknapping en herstelwerk. Volgens Fikile Mbalula, minister van vervoer, is ŉ groep jeugdiges vroeër by die perseel opgemerk en daarna verwyder. Dieselfde groep het glo Saterdag teruggekeer en twee treinwaens aan die brand gesteek. Mbalula het die skade wat aangerig is op sowat R90 miljoen geskat en die voorval as ŉ “suiwer daad van misdadigheid” bestempel. Geen dienste word deur die voorval geraak nie, maar kritiek noodsaaklike kabels by die depot is beskadig. Die ondersoek na die voorval duur voort en niemand is nog in hegtenis geneem nie. Mbalula het egter beloof dat daar spoedig opgetree sal word. Enigiemand met inligting rakende die voorval word versoek om die Parkweg-polisiestasie by 051 507 6000 of die Stop Misdaadnommer by 08600 10111 te skakel.